S’interru ’e tiu Mutzuboe

Cand’ispireid’intro su barraccu,
Bi fit solu su cane a lu mirare
Ca mai haiat cherfidu teraccu

O atera persona a l’azudare;
Pro cabidale giughiat sa tasca
E unu ezzu cappotto a l’amantare,

E, pro lettu, de ilighe una frasca.
Appena mortu, trubeit su entu
E s’aera si ponzed’in burrasca.

De lampos s’allueit Gennargentu,
E i sa oghe ’e sos rios minettosa
Curriat che una oghe ’e ispaventu,

Che una oghe d’inferru dolorosa.
Sos ilighes che canna si frittiana
In sos baddigios de sa Lassinosa

Cando, che caddos curtos, passaìana
Su entu e i s’aba. A narrer ’e sa zente,
Dimonios anchi fin chi lu cherìana

Cando parat su entu in su padente
S’intendiat su cane arragiolidu
Che domandende azudu vanamente.

Da idda zente subitu hat partidu,
Isfidende cun coro s’istrasura
Chi a memoria mai si fit bidu.

Su riu haiat passadu onzi misura
Trasinende sos alvores intreos.
E chie fit sa macca criatura

De azardare su passu? Che zudeos
Duos montalzos, senza fâeddare,
Subra una pedra si pesein reos

E iscudein sa soga a tott’andare,
Pro afferrare unu ramu a s’atter’ala;
De su riu podein’acciapare

Pro fortuna su ramu e a tasca a pala,
Cun sa berritta in dentes, traessèini
Che dimonios sa currente mala.

Passados a su salvu i nd’islighèini
Sas sogas, che duos canes a ovrettu.
Insustos a su trotto s’avvièini

A nde attire su mortu a trettu, a trettu;
Ma sicomente fit meda pesante,
Ciapèini unu caddittu chi suggettu

Non fid a sedda. Custu, pro s’istante,
Si lasseit su mortu carrigare,
Che una suma de unu camminante.

Ma poi si dèid a iscumbarare,
Andende a trottu in cussa mala costa.
E cuddos duos a fianc’a pare

A boghes mannas, tosta chi ti tosta.
Giompein’a su passu istabiliu,
Che procalvos chi forzan’una posta.

Lighein soga cun soga ind’unu friu
E poi a s’atera banda si lobèini
E tott’impare etteini a su riu.

Caddu mortu e omine. Giompèini
A su salvu, no isco su comente;
E poi tottus a bidda s’avvieini

Mudos, senza piangher pro niente.